שי אספריל

שי אספריל (נולד ב-12 בנובמבר 1978, י"ב בחשוון ה'תשל"ט) הוא סופר, עורך ומשפטן ישראלי, עיתונאי חוקר בעברו, זוכה פרס היצירה לסופרים עבריים ע"ש לוי אשכול ופרס רמת גן לספרות.

 ביוגרפיה 
אספריל נולד בתל אביב וגדל בהוד השרון. למד בתיכון הדרים ושירת בצה"ל כלוחם בפלס"ר נח"ל. הוא בוגר הפקולטה למשפטים והחוג לניהול באוניברסיטת תל אביב. עבד כעורך דין ובתחילת שנת 2008 עבר לשמש ככתב וכתחקירן כלכלי בעיתון כלכליסט, שהוקם באותם ימים. בין תחקיריו הבולטים: התחקיר הראשון אודות חברת הסייבר הישראלית NSO Group, סדרת תחקירים שחשפו את חברת פיינל ואת תעשיית המסחר האלגוריתמי בשוקי ההון, חשיפת הקשר הישראלי להעלמת המס הגדולה בהיסטוריה של בלגיה, סדרת תחקירים שחשפה את הצדדים החשאיים של תעשיית הפורקס, והתחקיר שחשף את סיפור ההשתלטות החשאית על מניות חברת ממגורות דגון. פרש מהעיתונות בשנת 2016.

בשנת 2012 פורסם קובץ סיפוריו, "עוד מעט החורף מתחיל" (הוצאת הקיבוץ המאוחד), שזיכה אותו בפרס רמת גן לספרות ביכורים. בשנת 2016 פרסם את הרומן "אגרוף" (כנרת זמורה-ביתן דביר) ובשנת 2019 את הרומן "השופט" (סדרת ספריה לעם, הוצאת עם עובד). באותה שנה זכה בפרס היצירה לסופרים עבריים ע"ש ראש הממשלה לוי אשכול.

בנימוקי הפרס נכתב כי "הפרוזה של שי אספריל מאופיינת בבחינה מעמיקה של מצבי קיצון מוסריים, של מפגשים שנוצרים בין גורמי אקראי לדפוסים אישיים וחברתיים ובשרטוט דיוקנאות רגישים של גבריות פצועה. יצירותיו מבקרות בחריפות, שלא נעדרת ממנה חמלה, את האופנים השונים שבהם אנשים בתפקידי מפתח משמשים סוכנים של מנגנוני שליטה וניהול אימפרסונליים. זהו ריאליזם סוחף שנכתב בתנופה מתוך עמדה בוטחת, המצטיין באמנות הסיפור ובצלילה אל מכמני הנפש".

בשנת 2020 התחיל ללמד את הקורס "כתיבה יצירתית למשפטנים" בפקולטה למשפטים של אוניברסיטת תל אביב.

בשנת 2022 פרסם את הרומן "אילו נולד איטלקי" (סדרת ספריה לעם, הוצאת עם עובד).

בשנת 2025 פרסם את הרומן "חבר קרוב" (סדרת ספריה לעם, הוצאת עם עובד).

 ספריו 
 עוד מעט החורף מתחיל, הוצאת הקיבוץ המאוחד: ספרי סימן קריאה, 2012: קובץ סיפורים שמתאר את חייהן של דמויות שרדופות על ידי מאורע מעברן. רבים מהסיפורים עוסקים בטראומות משפחתיות או צבאיות, ובבדידותו של האדם בחברה המודרנית.
 אגרוף, הוצאת כנרת זמורה-ביתן דביר, 2016: רומן העוסק בחיי הרגש האינטימיים של שני גברים ישראלים במחצית השנייה של חייהם, ומציג דיוקן רב־רבדים של הונאה משפחתית על מכלול מרכיביה. הספר מסופר מנקודות מבט שונות וזמנים משתנים הנעים בין עבר להווה.
 השופט, הוצאת עם עובד, 2019: רומן פסיכולוגי שבמרכזו מאורע דרמטי שמסיט ממסלולן את חייהן של מספר דמויות. הרומן, המסופר בשלושה קולות, חוקר שאלות הקשורות בגורל, באמת ושקר, בבדידות, בשאיפה למעמד ולכוח, ובדרך שבה אירועים משמעותיים בילדות משפיעים על חייו של האדם הבוגר. במאמר בכתב העת עיוני משפט טען פרופ' מנחם מאוטנר כי הרומן מעלה ארבע שאלות יסוד פילוסופיות: שאלת האמת והשקר, שאלת המזל והאקראיות, שאלת האחריות ושאלת האינטגריטי.
 אילו נולד איטלקי, הוצאת עם עובד, 2022. רומן שעוסק בבדידות האנושית בתוך ומחוץ לחיי המשפחה, ובהשפעת אירועי העבר על גורלן של הדמויות בהווה. גיבורי הספר הם עורך דין ציניקן לענייני משפחה, אשתו העיתונאית שבוגדת בו ורוקח ערירי שמציץ לדירות בבעלותו.
 חבר קרוב, הוצאת עם עובד, 2025: רומן מתח פסיכולוגי המתחקה אחר רגע אחד של כשל מוסרי והשלכותיו המסועפות.

 ספרים בעריכתו 
 סיפורי משפט - מאחורי הקלעים של פסקי הדין ששינו את פני החברה הישראלית (הוצאת עם עובד, 2021) עורכים: פרופ' איסי רוזן-צבי, פרופ' הילה שמיר, שי אספריל.

 קישורים חיצוניים 
 רשימת הפרסומים של שי אספריל בקטלוג הספרייה הלאומית



סימני שאלה בסימן קריאה, ריאיון בתוכנית הרדיו של ורדה רזיאל-ז'קונט, 103FM



 הערות שוליים 

קטגוריה:סופרים ישראלים
קטגוריה:זוכי פרס רמת גן לספרות
קטגוריה:עיתונאים ישראלים
קטגוריה:תל אביב-יפו: אישים
קטגוריה:בוגרי תיכון הדרים
קטגוריה:בוגרי אוניברסיטת תל אביב: משפטים
קטגוריה:זוכי פרס היצירה לסופרים ומשוררים
קטגוריה:סופרים כותבי עברית
קטגוריה:עיתונאים כותבי עברית
קטגוריה:עיתונאים חוקרים ישראלים
קטגוריה:ישראלים שנולדו ב-1978